Diari Oficial de la Generalitat Valenciana


Sumari del DOGV 9597, del 17-05-2023 (2023/5209)

RESOLUCIÓ de 10 de maig de 2023, del conseller de Sanitat Universal i Salut Pública, per la qual s'acorda l'acreditació per a la indicació, l'ús i l'autorització de dispensació de medicaments i productes sanitaris d'ús humà, en l'àmbit de les cures generals i en l'àmbit de les cures especialitzades, de les infermeres i infermers amb una experiència professional mínima d'un any en centres, serveis i institucions sanitàries, i també de les infermeres i infermers que hagen superat el corresponent curs d'adaptació a través de l'Escola Valenciana d'Estudis de la Salut.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9597

Data del DOGV
:   17-05-2023

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2023/5209


Data del document
:   10-05-2023

Organisme emissor
:   Conselleria de Sanitat Universal i Salut Pública

Tipus de document
:   Resolució

Correcció d'errades

 Descriptors 

:   * Conselleria de Sanitat Universal i Salut Pública
    * establiment hospitalari

RESOLUCIÓ de 10 de maig de 2023, del conseller de Sanitat Universal i Salut Pública, per la qual s'acorda l'acreditació per a la indicació, l'ús i l'autorització de dispensació de medicaments i productes sanitaris d'ús humà, en l'àmbit de les cures generals i en l'àmbit de les cures especialitzades, de les infermeres i infermers amb una experiència professional mínima d'un any en centres, serveis i institucions sanitàries, i també de les infermeres i infermers que hagen superat el corresponent curs d'adaptació a través de l'Escola Valenciana d'Estudis de la Salut. [2023/5209]  
  
1. La indicació, l'ús i l'autorització per a la dispensació de medicaments i productes sanitaris d'ús humà de les infermeres i infermers ha demostrat ser eficaç i eficient en tots els països on s'ha implantat, reduint la despesa sanitària, optimitzant els recursos i millorant la qualitat assistencial i la satisfacció de les persones usuàries dels serveis de salut. De la mateixa manera, resulta un fet contrastat que la mesura impacta positivament en la seguretat dels pacients, ja que contribueix a reduir l'automedicació, permet detectar més ràpidament els possibles efectes farmacològics adversos i fomenta el compliment i adhesió al tractament farmacològic, alhora que normalitza una realitat quotidiana del desenvolupament de les competències d'aquests professionals.  
  
2. El Reial decret legislatiu 1/2015, de 24 de juliol, pel qual s'aprova el text refós de la Llei de garanties i ús racional dels medicaments i productes sanitaris, preveu en el seu article 79.1 que els infermers i infermeres poden de manera autònoma indicar, usar i autoritzar la dispensació dels medicaments no subjectes a prescripció mèdica i els productes sanitaris relacionats amb el seu exercici professional, i que el Govern regularà la indicació, l'ús i l'autorització de determinats medicaments subjectes a prescripció mèdica per part dels infermers i infermeres, i també fixarà els criteris generals, els requisits específics i els procediments per a l'acreditació d'aquests professionals.  
  
3. El Reial decret 954/2015, de 23 d'octubre, pel qual es regula la indicació, l'ús i l'autorització de dispensació de medicaments i productes sanitaris d'ús humà per part dels infermers i infermeres, en la redacció donada pel Reial decret 1302/2018, de 22 d'octubre, després de la Sentència del Tribunal Constitucional 76/2018, de 5 de juliol de 2018, dictada en el conflicte positiu de competències núm. 1866/2016, estableix que correspon a la persona titular de l'òrgan competent de la comunitat autònoma respectiva, atorgar l'acreditació de les infermeres i infermers responsables de cures generals i de les infermeres i infermers responsables de cures especialitzades, per a la indicació, l'ús i l'autorització de dispensació de medicaments i productes sanitaris d'ús humà, amb subjecció als requisits regulats en l'article 9 del Reial decret.  
  
Així mateix, l'article 10 de l'esmentat Reial decret 954/2015, de 23 d'octubre, estableix que el procediment per a l'acreditació de les infermeres i infermers el regularan les comunitats autònomes en l'àmbit de les seues competències.  
4. En el context de l'esmentat marc normatiu s'ha publicat el Decret 145/2020, de 25 de setembre, del Consell, de regulació del procediment d'acreditació per a la indicació, l'ús i l'autorització de dispensació de medicaments i productes sanitaris d'ús humà per part d'infermeres i infermers en la Comunitat Valenciana.  
Amb anterioritat a l'entrada en vigor de l'esmentat decret 145/2020, de 25 de setembre, es va publicar una primera resolució d'acreditació, de data 1 de juliol de 2019, de les infermeres i infermers que desenvolupaven la seua activitat en l'àmbit de les cures generals en centres, serveis i institucions sanitàries de gestió directa dependents de la conselleria competent en matèria de sanitat i adscrits a aquesta. Amb posterioritat a aquest s'han publicat resolucions de les dates següents:  
1a. 4 de febrer de 2021, resolució mitjançant la qual s'acredita d'ofici un nou grup de professionals que compleixen els requisits establits en l'article 3.1 del Decret 145/2020, de 25 de setembre.  
2a. 30 de juliol de 2021, resolució mitjançant la qual s'acredita d'ofici en l'àmbit de les cures especialitzades un nou grup de professionals que compleixen els requisits establits en l'article 3.2 del Decret 145/2020, de 25 de setembre.  
3a. 21 d'abril de 2022, resolució mitjançant la qual s'acredita d'ofici i a instàncies de part en l'àmbit de les cures generals i en l'àmbit de les cures especialitzades un nou grup de professionals que compleixen els requisits establits en l'article 3.1 i 3.2 del Decret 145/2020, de 25 de setembre.  
4a. 27 d'octubre de 2022, resolució mitjançant la qual s'acredita d'ofici i a instàncies de part en l'àmbit de les cures generals i en l'àmbit de les cures especialitzades un nou grup de professionals que compleixen amb els requisits establits en l'article 3.1 i 3.2 del Decret 145/2020, de 25 de setembre.  
En aquesta resolució, que inclou igualment les professionals i els professionals dels consorcis, s'estableix com a data per al càlcul dels serveis computats per a obtindre l'esmentada acreditació el 28 de febrer de 2023, i s'haurà de tindre en compte que el còmput del requisit de l'experiència professional no comprén el període corresponent a la formació especialitzada via infermer o infermera interns residents.  
Aquesta acreditació es realitza tant d'ofici, tenint en compte l'existència de bases de dades pròpies en les quals es recull informació contrastada i suficient per a garantir la comprovació del compliment del requisit temporal exigit pel Decret 145/2020, de 25 de setembre, com a sol·licitud de persona interessada, a través del procediment telemàtic obert en maig de 2021 per a realitzar també l'acreditació de les infermeres i infermers del sector privat o centres de titularitat pública no dependents de la Conselleria de Sanitat Universal i Salut Pública, tenint en compte l'existència d'un registre de sol·licituds acompanyades de la corresponent documentació requerida per l'esmentat Decret 145/2020, de 25 de setembre, havent sigut revisat i comprovat el compliment dels requisits exigits pel Reial decret 954/2015, de 23 d'octubre. En aquesta acreditació cal destacar que per primera vegada s'hi inclou la que es realitza d'ofici a conseqüència de la finalització del curs d'adaptació habilitant realitzat a través de l'Escola Valenciana d'Estudis de la Salut.  
  
5. Des del punt de vista formal, aquesta resolució d'acreditació per a la indicació, l'ús i l'autorització de dispensació de medicaments i productes sanitaris d'ús humà de les infermeres i infermers, es dicta sobre la base de l'article 36.3 de la Llei 39/2015, d'1 d'octubre, del procediment administratiu comú de les administracions públiques, que preveu que «quan haja de dictar-se una sèrie d'actes administratius de la mateixa naturalesa, com ara nomenaments, concessions o llicències, podran refondre's en un únic acte, acordat per l'òrgan competent, que especificarà les persones o altres circumstàncies que individualitzen els efectes de l'acte per a cada interessat».  
Aquest acte administratiu serà objecte de publicació en el Diari Oficial de la Generalitat Valenciana, d'acord amb l'article 7.6 del Decret 145/2020, de 25 de setembre, que estableix la publicació de la comunicació de la resolució, en què figuraran en annexos separats els diferents grups d'infermeres i infermers susceptibles de l'acreditació o els seus sol·licitants mitjançant aquest procediment. Així mateix, aquesta publicació se sustenta en l'article 45 de l'esmentada Llei 39/2015, d'1 d'octubre, per considerar que així ho aconsellen raons d'interés públic relatives a la millora de l'assistència sanitària, mitjançant l'increment de la seua qualitat general i, en particular, en determinats àmbits geogràfics, i també a través d'una reducció de la pressió assistencial, que implicarà una atenció més garantista del compliment dels principis de l'actuació administrativa d'eficàcia, eficiència, economia, suficiència i adequació dels mitjans als fins institucionals i col·laboració en l'àmbit assistencial.  
6. Quant a l'eficàcia d'aquesta acreditació d'infermeres i infermers, aquesta produirà efectes des de l'endemà de la publicació en el Diari Oficial de la Generalitat Valenciana, de conformitat amb l'article 39.2 de la Llei 39/2015, d'1 d'octubre.  
Els infermers i infermeres que obtinguen l'acreditació mitjançant aquesta resolució i que exercisquen la professió en centres, serveis i institucions sanitàries de gestió directa dependents de la conselleria competent en matèria de sanitat i adscrits a aquesta podran sol·licitar, a través del centre, servei o institució en la qual desenvolupen la seua activitat professional, l'activació dels sistemes d'informació pertinents que els permeten exercir la competència acreditada, prèvia signatura de la credencial de seguretat d'accés a sistemes d'informació.  
Així, en virtut del que s'ha exposat i atenent raons fundades d'interés públic, de conformitat amb les competències atribuïdes en el Decret 185/2020, de 16 de novembre, del Consell, pel qual s'aprova el Reglament orgànic i funcional de la Conselleria de Sanitat Universal i Salut Pública, es dicta la resolució següent:  
  
Primer  
Acreditar d'ofici les infermeres i els infermers que s'assenyalen en l'annex I d'aquesta resolució, per a la indicació, l'ús i l'autorització de dispensació de medicaments i productes sanitaris d'ús humà, en l'àmbit de les cures generals i en l'àmbit de les cures especialitzades de les diferents especialitats d'infermeria, atés que consta que posseeixen una experiència professional mínima d'un any en aquest àmbit, computant els serveis prestats en centres, serveis i institucions sanitàries de gestió directa dependents de la conselleria competent en matèria de sanitat i adscrits a aquesta des del seu nomenament inicial en el sistema valencià públic de salut fins al dia 28 de febrer de 2023, inclusivament.  
  
  
Segon  
Acreditar a sol·licitud de persona interessada les infermeres i els infermers que s'assenyalen en l'annex II d'aquesta resolució, per a la indicació, l'ús i l'autorització de dispensació de medicaments i productes sanitaris d'ús humà, en l'àmbit de les cures generals i en l'àmbit de les cures especialitzades de les diferents especialitats d'infermeria, atés que consta que posseeixen una experiència professional mínima d'un any en aquest àmbit, computant els serveis prestats per compte propi, en centres privats o en centres de titularitat pública no dependents de la conselleria competent en matèria de sanitat fins al dia 28 de febrer de 2023, inclusivament, i els expedients dels quals han sigut tramitats i validats fins a aquesta data per la direcció territorial corresponent.  
  
  
Tercer  
Acreditar d'ofici les infermeres i els infermers que s'assenyalen en l'annex III d'aquesta resolució, per a la indicació, l'ús i l'autorització de dispensació de medicaments i productes sanitaris d'ús humà, en l'àmbit de les cures generals i en l'àmbit de les cures especialitzades de les diferents especialitats d'infermeria, atés que consta que han superat el curs d'adaptació habilitant per a això, conforme amb el certificat emés per l'Escola Valenciana d'Estudis de la Salut, segons l'article 7.6 del Decret 145/2020, de 25 de setembre.  
  
Quart  
Denegar les sol·licituds d'acreditació presentades per les persones que s'assenyalen en l'annex IV d'aquesta resolució, per a la indicació, l'ús i l'autorització de dispensació de medicaments i productes sanitaris d'ús humà, en l'àmbit de les cures generals i en l'àmbit de les cures especialitzades de les diferents especialitats d'infermeria, atés que no compleixen amb els requisits exigits en el Decret 145/2020, de 25 de setembre, pels motius assenyalats en aquest annex.  
  
Cinqué  
Ordenar la publicació d'aquesta resolució d'acreditació en el Diari Oficial de la Generalitat Valenciana; es considera atorgada l'acreditació amb la mera referència a aquesta publicació.  
Contra aquesta resolució, que posa fi a la via administrativa, es podrà interposar, potestativament, recurs de reposició davant aquest mateix òrgan, en el termini d'un mes comptat des de l'endemà de la publicació, de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament recurs contenciós administratiu davant el jutjat contenciós administratiu que corresponga, en el termini de dos mesos comptats en els termes ja exposats, conforme amb els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que es puga exercir qualsevol altra via que es considere procedent.  
  
  
València, 10 de maig de 2023.- El conseller de Sanitat Universal i Salut Pública: Miguel Mínguez Pérez.